<classify> MWANAFUNZI wa Shule ya Msingi ya Kiislamu ya Zamzam iliyopo Jijini Dodoma, Gloria Mkwizu ambaye ni muumini wa dhehebu la Sabato amekabidhiwa zawadi maalum na kamati ya shule, kwa kuwa miongoni mwa wanafunzi 10 bora kitaifa kwenye somo la maarifa ya dini ya Kiislamu kwenye mtihani wa darasa la saba, ambayo matokeo yake yalitangazwa hivi karibuni. Akikabidhi zawadi hizo kwenye mahafali ya darasa la saba yaliyofanyika mwishoni mwa wiki shuleni hapo, Shehe wa Mkoa wa Dodoma, Mustap Rajab alisema shule hiyo imeingia katika historia ya nchi kutokana na kufanya maajabu kwenye mtihani wa maarifa ya dini ya Kiislamu. Shule hiyo imetoa washindi wanne ambao wako kwenye nafasi 10 bora kitaifa, akiwemo mshindi wa kwanza kitaifa Muhammad Omar. Wengine walio kwenye 10 bora kutoka shule hiyo ni Faid Ndee, Gloria Mkwizu na Zawadi Tatala.Juzi nilikuwa na Mufti na Shehe mkuu wa Tanzania, Abubakar Zuberi akaniuliza je, shule hii ni kati ya shule za Baraza la Waislam Tanzania Bakwata zinazofundisha maarifa ya dini ya Kiislamu nikamuambia ndio, akaahidi kufika hapa, alisema.Mufti aliahidi kutoa vifaa vya shule kwa washindi hao, ambao pia wamefaulu kwenda kidato cha kwanza. Fahari yangu ni kuwa shule ya Zamzam ipo katika makao makuu ya nchi na serikali, tunataka juhudi hii iendelee kwenye shule nyingine,alisema na kumkabidhi Gloria kitabu chenye maarifa ya imani. Kwa upande wake, Gloria alisema alitamani sana kusoma shule hiyo. Nitabaki kuwa Msabato, wazazi walete watoto wao hapa kuna maadili mazuri,alisema. Alisema alikuwa hafiki shuleni siku za jumamosi kwa vile ni siku ambayo huitumia kwenda kanisani kusali.Napenda wanavyovaa mavazi ya heshima, unafunika kichwani, tangu nimeanza kusoma hapa sijawahi kuacha kichwa changu wazi hata nikiwa nyumbani,alisema. Mwakilishi kutoka Ofisi ya Rais Tawala za Mikoa na Serikali za MitaaTamisemi, Daud Hungo alisema shule hiyo inastahili pongezi kutokana na wanafunzi kufanya vizuri kwenye mtihani wa maarifa ya dini ya Kiislamu. Pia aiwataka wazazi kuhakikisha wanawapa watoto vyakula vyenye virutubisho kwani vinasaidia kumjenga mtoto kiakili. Mkurugenzi wa Shule ya Zamzam, Rashid Bura alisema wanajivunia kutoa washindi wanne kitaifa kwenye somo la maarifa ya dini ya Kiislamu.Alisema shule hiyo haina ubaguzi na imekuwa ikichukua wanafunzi wa dini zote. Baadaye tunategemea tuwe na sekondari yetu ili tuwe tunachukua watoto kutoka chekechea hadi sekondari,alisema.Mwalimu Mkuu wa shule hiyo, Idd Muhochi alisema kwenye matokeo ya mitihani ya darasa la saba iliyotangazwa hivi karibuni, shule hiyo ilishika nafasi ya tatu kiwilaya na nafasi ya nne kimkoa kwenye ufaulu. Shule hiyo ina wanafunzi 291 kuanzia darasa la kwanza hadi la saba. Katika mahafali hayo jumla ya wanafunzi 27 waliomaliza darasa la saba walitunikiwa vyeti pamoja na wanafunzi 49 wa shule vya awali. Katika risala ya wanafunzi, walisema shule hiyo ilianza Mei mosi 2015 kama kituo cha watoto yatima na kilianza na watoto sita.Walisema changamoto zilizopo ni kutokamilika kwa madarasa ya kujisomea, uendeshaji wa shule kutegemea ada za wanafunzi ambao si yatima na kusababisha walimu kutopata mishahara kwa wakati.  <topic>: kitaifa 